РЕПУБЛИКА СРБИЈА

НАРОДНА СКУПШТИНА

Одбор за заштиту животне средине

19 Број: 06-2/248-14

5. септембар 2014. године

Б е о г р а д

ЗАПИСНИК

ПЕТЕ СЕДНИЦЕ ОДБОРА ЗА ЗАШТИТУ ЖИВОТНЕ СРЕДИНЕ,

ОДРЖАНЕ 5. СЕПТЕМБРА 2014. ГОДИНЕ

Седница је почела у 11,00 часова.

Седницом је председавaо др Бранислав Блажић, председник Одбора.

Седници су присуствовали чланови Одбора: Владимир Петковић, Адриана Анастасов, Бобан Бирмачевић, Јездимир Вучетић, Соња Влаховић, Ивана Стојиљковић, Гордана Зорић, Виолета Лутовац, Момо Чолаковић и Нада Лазић.

Седници је присуствовала и народни посланик Невена Стојановић.

Седници нису присуствовали чланови Одбора: Ивана Динић, Дејан Николић, Ђорђе Косанић, Иван Карић и Шаип Камбери.

Поред чланова Одбора, седници је присуствовао Југослав Николић, заменик директора Републичког хидрометеоролошког завода, Данијела Божанић, шеф Одсека у Министарству пољопривреде и заштите животне средине, представници Зелене столице: Јелена Мићић из Центра модерних вештина и Валентина Ђурета из Београдског фонда за политичку изузетност.

На предлог председника Одбора, једногласно, усвојен је следећи:

Д н е в н и р е д :

1. Разматрање Предлога закона о потврђивању Оригиналнe конвенцијe (1975) о оснивању Европског центра за средњорочне прогнозе времена, Оригиналног протокола о привилегијама и имунитетима Европског центра за средњорочне прогнозе времена, Протоколa о изменама Конвенције о оснивању Европског центра за средњорочне прогнозе времена и Протокола о привилегијама и имунитетима Европског центра за средњорочне прогнозе времена и Конвенцијe о оснивању Европског центра за средњорочне прогнозе времена и Протокола о привилегијама и имунитетима Европског центра за средњорочне прогнозе времена, који је поднела Влада;

2. Разно.

Пре преласка на прву тачку дневног реда, једногласно је усвојен Записник Четврте седнице Одбора за заштиту животне средине, одржане 17. јула 2014. године.

Прва тачка дневног реда: **Разматрање Предлога закона о потврђивању Оригиналнe конвенцијe (1975) о оснивању Европског центра за средњорочне прогнозе времена, Оригиналног протокола о привилегијама и имунитетима Европског центра за средњорочне прогнозе времена, Протоколa о изменама Конвенције о оснивању Европског центра за средњорочне прогнозе времена и Протокола о привилегијама и имунитетима Европског центра за средњорочне прогнозе времена и Конвенцијe о оснивању Европског центра за средњорочне прогнозе времена и Протокола о привилегијама и имунитетима Европског центра за средњорочне прогнозе времена, који је поднела Влада**

Уводне напомене изнео је Југослав Николић, заменик директора Републичког хидрометеролошког завода. Упознао је Одбор са Закључком Владе од 18. јуна 2013. године, којим је утврђена основа за приступање Републике Србије Европском центру за средњорочне прогнозе времена. Навео је да је Европски центар за средњорочне прогнозе времена европска међувладина стручна организација коју чини 20 држава Европе, која је од изузетног значаја за нашу земљу и за наше институције. Центар је установљен на основу Конвенције о оснивању Европског центра за средњорочне прогнозе времена, потписане 10. октобра 1973. године. При оснивању Центра поред земаља чланица Европске уније, учествовала је и СФРЈ. Због политичких догађаја који су обележили претходни период, наша држава је престала да буде пуноравни члан овог центра. На овај начин, Република Србија ће постати пуноправни члан Европског центра за средњорочне прогнозе времена. Од оснивања Центра, Конвенција је претрпела извесне промене кроз амандмане, изнете у Протоколу о изменама Конвеније и Протоколу о привилегијама и имунитетима које су све државе чланице ратификовале. С обзиром на значај Европског центра за средњерочну прогнозу времена, Републички хидрометеролошки завод је, у јануару 2013. године, на основу наведеног Закључка Владе, иницирао приступање пуноправном чланству, на основу кога Србија стиче право одлучивања о стратешким питањима, као и могућност коришћења свих ресурса Центра, њихових знања, продуката, као и рачунарских ресурса.

У дискусији која је уследила учествовали су: Нада Лазић, Ивана Стојиљковић и Бобан Бирманчевић.

Постављено је питање када је Републички хидрометеролошки завод престао да буде члан Европског центра за средњерочне прогнозе времена, и да ли су Буџетом предвиђена средства за реализацију пуноправног чланства Републике Србије, односно за трошкове плаћања годишње контрибуције, што је обавеза свих земаља чланица.

Објашњено је да су средства предвиђена, као и да је Србија, као придружени члан, већ испунила једну половину обавезе која проистиче из Конвенције. Наглашено је да корист од коришћења ресурса Европског центра за средњорочне прогнозе времена велика, с обзиром на то да држава и Влада, а нарочито Сектор за вандредне ситуације добијају поузданије и прецизније временске прогнозе.

Постављено је питање да ли би последице скорашњих поплава биле мање да смо били пуноправни члан Европског центра за средњорочне прогнозе времена, односно да ли би се спречила катастрофа која нас је задесила, као и да ли ће нам чланство у Европском центру значити као превентива од сличних временских непогода.

Појашњено је да су наше институције свој посао у време мајских поплаве урадиле до краја. Ми смо у систему Метео-аларма, а Светска метероролошка организација је похвалила РХМЗ за оно што је учињено. Истакнуто је да то ипак није могло да надомести вишедеценијске пропусте који се односе на улагања у насипе и одбрамбене системе. У конкретном случају, то што Република Србија није била члан Европског центра није имало утицаја на последице поплава.

Изнет је став да се прерано оглашава „црвена опасност“, као и да се више пута дешавало да се после оглашавања исте нису дешавале веће последице, па да из тог разлога можда није одмах реаговано са у складу са конкретном опасности. Из тог разлога, потребно је преиспитати праг за оглашавање „црвене опасности“, како би је озбиљније схватали и били приправни на последице.

Објашњено је да постоје четири степена опасности: зелена, жута, наранџаста и црвена. Метео аларм је пројекат националних метеоролошких служби Европе – Eumetnet, којем је наша земља приступила 2009. године. Резултат тог пројекта су метео-аларми, који имају исто значење за све државе света, али немају исте прагове, већ се они дефинишу у складу са специфичним климатским условима сваког подручја и могућим штетама са аспекта ризика. У упоредном прегледу са суседним државама: Хрватском, Словенијом и Мађарском, утврђено је да су критеријуми добро хармонизовани.

По завршеној расправи, на предлог председника Одбора, Одбор је већином гласова (10 за, један члан Одбора није гласао), одлучио да предложи Народној скупштини да прихвати овај предлог закона.

Друга тачка дневног реда - **Разно**

Члан Одбора Нада Лазић обавестила је Одбор да је, као посланичко питање Министарству саобраћаја, пре више од месец дана, поставила питање настанка дивље депоније на ауто-путу Београд-Нови Сад, преко пута грађевинских објеката „Иван Милутиновић“, као и шта ради саобраћајна инспекција на спречавању настајања ове депоније. Још увек није добила одговор на то питање. С обзиром да је ограда оштећена и на сто метара дужине и уништена, отпад се слаже уз сам коловоз ауто-пута. На основу Закона о путевима, овај проблем је у надлежности Министарства саобраћаја, а прописана је обавеза онога ко се стара о путевима (Путеви Србије) да предузме мере за спречавање настанка овакве депоније, на коју се одлаже и шут. Указано је на то да ће материјална штета бити велика када се ова депоније буде уклањала, која представља велику опасност по саобраћај. Апеловала је на Одбор да се ово питање покрене.

Председник Одбора је подсетио Одбор о плану да се у септембру организује јавно слушање посвећено управљању оптадом и депонијама. Потребно је фотографисати све дивље депоније, које су најкритичније, а те фотографије ће бити приказане на јавном слушању, на коме ће се иницирати проналажење решења.

Члан Одбора Бобан Бирманчевић известио је Одбор о томе да је почела са радом депонија у Митровици са рециклажним центром, а да је депонија у Шапцу затворена. Проблем настаје зато што се ствара више мањих дивљих депонија. Одбор треба да се бави овим питањем што хитније, јер се Министарство пољопривреде и заштите животне средине и не бави овим питањем.

Члан Одбора Јездимир Вучетић поново је скренуо пажњу на отпаде опасних материја (депонија рудника Зајача и рудника Столице) и нагласио да јавно слушање треба да стави акценат на депоније опасног отпада, због присуства тешких метала и загађења водотокова. Одбор треба да буде иницијатор решавања оваквих проблема, а на јавно слушање треба позвати све релевантне субјекте, јер нам предстоји отварање Поглавља 27.

Председник Одбора осврнуо се на пројекат који је требало спровести у вези са истакнутим проблемом у руднику Зајача, за који је било обезбеђено 200 милиона, али су средства потрошена за друге намене. Истакнуто је да овај проблем треба поново актуелизовати како би коначно био решен.

Седница је завршена у 11,30 часова.

СЕКРЕТАР ПРЕДСЕДНИК

Милица Башић др Бранислав Блажић